
OTVORENA RASPRAVA ZA GRAĐANE 


Stari Grad Dubovac - budućnost kulturne ponude? 

1. ožujka 2016., Knjižnica za mlade, Banjavčićeva 8 s početkom u 18 sati 


Stari grad Dubovac smješten je na brdu povrh rijeke Kupe, odakle se pruža cjelovit pogled na Karlovac. 
U 15. i 16. stoljeću njime su gospodarili kneževi Frankopani i Zrinski, a danas postoji želja da se ovaj 
renesansni kaštel pretvori u kulturno-turističko središte po uzoru na europske destinacije poput 
Malborka u Poljskoj ili Bledskog starog grada u Sloveniji. S tom željom je 2009. godine na zahtjev 
Turističke zajednice Grada Karlovca napravljena „Studija održivog razvoja kulturnog turizma za Stari 
grad Dubovac". 

S obzirom na to da je Stari grad Dubovac dio grada Karlovca, koji je sam po sebi veoma atraktivan jer 
svojim zvjezdanim oblikom leži na četiri rijeke koje su nekada bile krucijalan faktor za razvoj trgovine na 
ovim područjima, ne čudi što su u Studiju uvrštene velike stvari, od znanstvenih kongresa do 
gastronomskih događaja i manifestacija tijekom cijele godine. Nažalost većina predloženog programa 
se u proteklih sedam godina nije uspjela realizirati usprkos dostupnosti europskih fondova. 

Građani žale zbog ovakve nebrige spram javne imovine no nedostaje sustavnih i strukturiranih 
komenata i prijedloga od strane građana i građanskih organizacija upućenih prema nadležnim 
strukturama, Gradu Karlovcu, Turističkoj zajednici, Gradskom muzeju i općenito prema javnosti. 

Starim gradom Dubovcem upravljaju Gradski muzej i Grad Karlovac. U Branič kulu je smješten dio 
muzejskog postava na kojem treba još puno raditi kako bi što bolje uprizorila prošlost dubovačke 
gradine. Barem bi čovjek mislio da se treba kretati u tome pravcu s obzirom da je riječ o renesansnom 
kaštelu, no ako se uzmu u obzir relativno nove modifikacije prostora, smjer u kojem ide uređivanje 
dvorca više nalikuje njegovoj modernizaciji. Zašto je tome tako, pretpostavlja se radi plana za 
iznajmljivanje ugostiteljskog prostora u dvorcu, no ostaje i dalje pitanje zašto bi suvremenost privukla 
više ljudi nego autentični srednji vijek. 

Vedrinu na obronke staroga grada donosi organizacija raznih događanja od svibnja do rujna svake 
godine koja privlače sve veći broj ljudi. Između ostalog tu je Sajam vlastelinstva, Jazz festival, projekcije 
filmova u sklopu Filmske revije mladeži i Four river film festivala ili glazbena ponuda LED fešta, sve 
hvalevrijedni pokušaji oživljavanja ovog mjesta. 

S ciljem formiranja konstruktivnog plana za razvoj Staroga grada i iznalaženja odgovora na brojna 
pitanja od kojih su samo neka ovdje istaknuta, mreža udruga KAoperativa odlučila je organizirati 
raspravu o Starom gradu Dubovcu 1. ožujka 2016., u nadi da će se komunikacijom između predstavnika 
Grada Karlovca, medija, javnih ustanova i drugih institucija uspjeti povećati kulturni doprinos ovoga 
prostora. Rasprava je otvorena za građane stoga bi bilo jako lijepo da se odazovu u što većem broju. 
Raspravu će voditi Marin Bakić, novinar portala Aktiviraj Karlovac i Kaportala te član udruge Polka uz 
sudjelovanje umirovljene konzervatorice i stanovnice Dubovca Marinke Mužar, potom Andreja Navijalić, 
pročelnica Upravnog odjela za društvene djelatnosti Grada Karlovca, Tihana Bakarić, direktorica 
Turističke zajednice Karlovac te Šaša Đurić, predsjednik Streličarskog kluba Dubovac. 

Rasprava se provodi uz potporu Nacionalne zaklade za razvoj civilnoga društva. 

Više informacija o tribini kao i drugim aktivnostima mreže i saveza KAoperativa možete dobiti na 
fb.com/kaoperativa, email kaoperativa@gmail.com ili na telefon 091/6145880. 

